Riina Airenne

Riina Airenne (aastani 1994 Riina Kadaja, sündinud 12. septembril 1959 Tartus) on eesti laulja (sopran, metsosopran).

Lõpetas 1979 Tartu Heino Elleri nimelise Muusikakooli koorijuhtimise (Vaike Uibopuu klass) ning 1984 Tallinna Riikliku Konservatooriumi koorijuhtimise (Ants Üleoja klass) ja 1989 laulu erialal (Tiiu Levaldi ja Ivo Kuuse klass).

Ta täiendas end 1991–1993 Savonlinnas Shen Xiangi ja Li Yinwei kursustel ning Eva Plahova, Marga Schimli, Ludmilla Brauni, Thomas Hemsley, Nicola Christou, Tamara Novitšenko, Margarita Gruzdjeva jt juures.

Olnud aastast 1989 Estonia solist ja 1992. aastast ühtlasi Eesti Muusikaakadeemia pedagoog, algul ansambliõppejõuna ja seejärel erialaõppejõuna. On Estonias ja mujal loonud üle 40 rolli, esinenud nii ooperi-, kontsert- kui suurvormilauljana ka Lätis, Leedus, Tšehhis, Soomes, Rootsis, Belgias, Venemaal, Tšuvaššias, Kanadas ja Küprosel.

Rolle 
 Gianetta (Gaetano Donizetti "Armujook", 1986 TRK-s ja 1989), 
 Catharina (Eduard Tubina "Reigi õpetaja", 1988), 
 Helena (Arrigo Boito "Mefistofeles", 1988), 
 Krahvinna (W. A. Mozarti "Figaro pulm", 1989, TK Estonias), 
 Barbara (Ed. Tubina "Barbara von Tisenhusen", 1990), 
 II daam (W. A. Mozarti "Võluflööt", 1991), 
 Annina (G. Verdi "Traviata", 1991), 
 Anna (Aulis Sallineni "Ratsamees", 1991), 
 Javotte (J. Massenet’ "Manon", 1992), 
 Eboli (G. Verdi "Don Carlos", 1994), 
 Silva (I. Kálmáni "Silva", 1995), 
 Cherubino (W. A. Mozarti "Figaro pulm", 1996), 
 Fenena (G. Verdi "Nabucco", 1996), 
 Ciesca (G. Puccini "Gianni Schicchi", 1997), 
 Frida (Alo Põldmäe "Depressioon baaris", 1997 Von Krahli Teatris), 
 Flora (G. Verdi "Traviata", 1997), 
 Carmen (G. Bizet’ "Carmen", 1998), 
 Suzuki ja Kate (G. Puccini "Madam Butterfly", 1998),
 Vürstinna (A. Dargomõžski "Näkineid" 1999), 
 Lucretia (Benjamin Britteni "Lucretia teotus", 1999, Vanemuine), 
 Herodias (Straussi "Salome", 2000), 
 Marina (Modest Mussorgski "Boriss Godunov", 2001), 
 Abuela (Manuel de Falla "Lühike elu", 2001) 
 Naaber (Igor Stravinski "Mavra", 2001, NYYD Ensemble), 
 Miss Todd (G. C. Menotti "Vanatüdruk ja varas", 2002), 
 Vürstinna (Rene Eespere "Gurmaanid", 2002) 
 Giovanna (G. Verdi "Ernani", 2002), 
 Marianna (G. Rossini "Sinjoor Bruschino", 2004), 
 Ema Laine (Timo Steineri "Kosjas", 2004), 
 Preili Baggott (B. Britteni "Väike korstnapühkija", 2003), 
 Amneris (G. Verdi "Aida", 2004),
 Krahvinna (P. Tšaikovski "Padaemand", 2004), 
 Emilia (G. Verdi "Othello", 2005), 
 Õpetaja ja Josephine (T. Kaumanni "Mina – Napoleon", 2005), 
 Madam Flora (G. C. Menotti "Medium", 2005), 
 Vürstinna-Maria (R. Eespere "Gurmaanid 2", 2006), 
 Lucia (P. Mascagni "Talupoja au", 2006), 
 Tisbe (G. Rossini "Tuhkatriinu", 2006), 
 Muusa-Niklaus (J. Offenbach "Hoffmanni lood", 2007).
 Metsosoprani partiid suurvormides, näiteks W. A. Mozarti “Reekviem”, G. Verdi “Reekviem” jpm.

Tunnustus 
 1989 Teatriliidu eripreemia parima aariate esitajana
 1992 Wagneri Ühingu stipendiaat
 1999 Eesti Teatriliidu muusikaauhind
 1999 Harjumaa teatripreemia
 2001 Georg Otsa nimeline auhind

Eesti ooperilauljad
Sündinud 1959